ΣΥΣΤΑΣΕΙΣ ΤΗΣ ΜΕΙΚΤΗΣ ΚΟΙΝΟΒΟΥΛΕΥΤΙΚΗΣ ΕΠΙΤΡΟΠΗΣ ΤΟΥ ΕΟΧ που εγκρίθηκαν στις Βρυξέλλες στις 13 Οκτωβρίου 1994

Η ΜΕΙΚΤΗ ΚΟΙΝΟΒΟΥΛΕΥΤΙΚΗ ΕΠΙΤΡΟΠΗ ΤΟΥ ΕΟΧ,

Ι. Διευρωπαϊκά δίκτυα

Σε ό,τι αφορά τα διευρωπαϊκά δίκτυα στον τομέα των τηλεπικοινωνιών Α. Συντάσσεται με τους στόχους της έκθεσης για την Ευρώπη και την οικουμενική κοινωνία της πληροφορίας, που συνέταξε η Ομάδα Υψηλού Επιπέδου για την κοινωνία της πληροφορίας, (Ομάδα Bangemann), καθώς και το πρόγραμμα δράσης για την πορεία της Ευρώπης προς την κοινωνία της πληροφορίας, παράλληλα όμως:

Β. Τονίζει την ανάγκη να υπάρξει κριτική εξέταση και συζήτηση των θεμάτων αυτών από πολιτιστική, κοινωνική, ανθρώπινη, και ευρωπαϊκή, περιφερειακή και εθνική οικονομική σκοπιά.

Γ. Υποστηρίζει τα σχέδια για την αναθεώρηση της ευρωπαϊκής διαδικασίας τυποποίησης.

Δ. Ζητεί να αρχίσει διεξοδικός και κριτικός διάλογος με αντικείμενο τη δημιουργία, σε ευρωπαϊκό επίπεδο, ευρωπαϊκού οργανισμού τηλεπικοινωνιών, πληροφοριών και οπτικοακουστικών υπηρεσιών.

Ε. Ζητεί να μελετηθούν διεξοδικότερα οι προτάσεις και οι δέκα προτεινόμενες εφαρμογές της έκθεσης Bangemann, με κριτήρια τον τρόπο χρηματοδότησης, τη σημασία του κάθε στόχου, και το κατά πόσον υπάρχουν εναλλακτικά σχέδια που εστιάζονται σαφέστερα στον ιδιωτικό τομέα.

ΣΤ. Χαιρετίζει με ικανοποίηση την επιλεγείσα οριζόντια προσέγγιση της κοινωνίας της πληροφορίας που καλύπτει τις διάφορες πτυχές των τηλεπικοινωνιών, του τομέα των οπτικοακουστικών μέσων και της πληροφορίας, και των ζητημάτων που αφορούν την προστασία της ιδιωτικής ζωής και των δικαιωμάτων πνευματικής ιδιοκτησίας.

Ζ. Προτρέπει τις χώρες που μετέχουν στον ΕΟΧ να θεσπίσουν ένα κοινό, συμπεφωνημένο κανονιστικό πλαίσιο για την προστασία των δικαιωμάτων πνευματικής ιδιοκτησίας, του απορρήτου της ιδιωτικής ζωής και της ασφάλειας των πληροφοριών.

Η. Προτείνει να δημιουργηθούν περιφερειακά ταμεία επενδύσεων για τον οπτικοακουστικό τομέα, εκτιμώντας ότι η συμμετοχή του δημοσίου τομέα είναι καθοριστικής σημασίας για τις μικρού και μεσαίου μεγέθους χώρες ή/και τις μικρές γλωσσικές κοινότητες.

Θ. Θεωρεί σημαντικό οι χώρες της Κεντρικής και Ανατολικής Ευρώπης να μετάσχουν με ίσους όρους στον προβληματισμό και την ανάπτυξη της κοινωνίας της πληροφορίας.

. Σε ό,τι αφορά τα διευρωπαϊκά δίκτυα στον τομέα των μεταφορών Ι. Συνιστά τη συνέχιση και ενίσχυση της συνεργασίας μεταξύ Ευρωπαϊκής Ένωσης (ΕΕ) και Ευρωπαϊκής Ζώνης Ελευθέρων Συναλλαγών (ΕΖΕΣ) για το σχεδιασμό της δομής ενός διευρωπαϊκού δικτύου Μεταφορών που θα καλύπτει ολόκληρη την ΕΖΕΣ και τις χώρες της Κεντρικής και Ανατολικής Ευρώπης.

ΙΑ. Καλεί τα κράτη μέλη της Ευρωπαϊκής Ένωσης και τις χώρες της ΕΖΕΣ να εξακολουθήσουν να αναπτύσσουν την κοινή δράση σε επίπεδο υπουργών Οικονομικών ΕΕ και ΕΖΕΣ για την ανάπτυξη των υποδομών.

ΙΒ. Θεωρεί μείζονος σημασίας τη δημιουργία διασυνδεδεμένων διευρωπαϊκών δικτύων ΕΕ/ΕΖΕΣ για όλα τα είδη μεταφορών.

ΙΙ. Πολιτική ανταγωνισμού/κρατικές ενισχύσεις

Σε ό,τι αφορά την πολιτική ανταγωνισμού και τις κρατικές ενισχύσεις - έλαβε υπό σημείωση το έγγραφο εργασίας για τα θέματα αυτά (ΡΕ 209.663) - καλεί το Συμβούλιο του ΕΟΧ και την Επιτροπή των Ευρωπαϊκών Κοινοτήτων να ενημερώσουν τα μέλη της επιτροπής για τις εξελίξεις σε ό,τι αφορά την πολιτική ανταγωνισμού και τις κρατικές ενισχύσεις.

ΙΙΙ. Κοινωνική πολιτική

Σε ό,τι αφορά την κοινωνική πολιτική, η Μεικτή Κοινοβουλευτική Επιτροπή προβαίνει στις ακόλουθες συστάσεις Α. Ως γενική παρατήρηση, και με στόχο να προωθηθεί η κοινωνική διάσταση, τα σημαντικά κοινωνικά ζητήματα πρέπει να περιληφθούν στη σφαίρα ενδιαφερόντων του ΕΟΧ. Οι δυνατότητες που προσφέρει η Συμφωνία για τον ΕΟΧ πρέπει να αξιοποιηθούν πλήρως. Συνεπώς, η ΜΚΕ του ΕΟΧ επιθυμεί να αρχίσει να μελετά τους προσφορότερους τρόπους για τη συμμετοχή και τη σύνδεση της ΕΖΕΣ με τις δραστηριότητες της ΕΕ στους τομείς της απασχόλησης, της ισότητας ανδρών και γυναικών, του κοινωνικού αποκλεισμού και της δημόσιας υγείας.

Β. Σε ό,τι αφορά την απασχόληση, πρέπει να βρεθεί το σχήμα που θα καθιστά δυνατή τη συμμετοχή της ΕΖΕΣ στη Μόνιμη Επιτροπή Απασχόλησης. Η ΕΖΕΣ πρέπει επίσης να μετέχει στις δραστηριότητες που διεξάγονται μέσω δικτύων και, γενικότερα, στις διαμεθοριακές ανταλλαγές πληροφοριών μέσω του ευρωπαϊκού συστήματος απασχόλησης (EURES). Η ετήσια έκθεση για την «απασχόληση στην Ευρώπη» πρέπει να περιλαμβάνει στοιχεία και για τις χώρες της ΕΖΕΣ.

Γ. Σε ό,τι αφορά την ίση μεταχείριση ανδρών και γυναικών, πρέπει να βρεθεί σχήμα που θα επιτρέπει τη συμμετοχή της ΕΖΕΣ στη συμβουλευτική επιτροπή για την ισότητα ευκαιριών μεταξύ ανδρών και γυναικών. Η ΕΖΕΣ πρέπει επίσης να μετέχει στις δραστηριότητες των δικτύων της ΕΕ και, γενικότερα, στις διαμεθοριακές ανταλλαγές εμπειριών 7 μεταξύ άλλων, πρέπει να ενισχυθεί η συνεργασία σε ό,τι αφορά την ισότητα στην επαγγελματική κατάρτιση και τα χαμηλά αμοιβόμενα και άτυπα επαγγέλματα, την πρόσβαση στην αγορά εργασίας, τα ιδιαίτερα εμπόδια που αφορούν ειδικά το ένα ή το άλλο φύλο, καθώς και την πρόσβαση των γυναικών στη δημόσια ζωή.

Δ. Στον τομέα της φτώχειας και του κοινωνικού αποκλεισμού, η Μεικτή Κοινοβουλευτική Επιτροπή του ΕΟΧ πρέπει να αναζητήσει τρόπους για τη συμμετοχή της ΕΖΕΣ στο νέο πρόγραμμα, εν αναμονή της εγκρίσεως του προγράμματος αυτού από το Συμβούλιο Υπουργών της ΕΕ.

Ε. Η Μεικτή Κοινοβουλευτική Επιτροπή του ΕΟΧ πρέπει να μελετήσει προσεκτικά, και λαμβάνοντας υπόψη την ευρύτερη φύση του προβλήματος, τους τρόπους με τους οποίους θα μπορούσε η ΕΖΕΣ να μετάσχει στις δραστηριότητες της ΕΕ στον τομέα της δημόσιας υγείας και ειδικότερα στα πολυετή προγράμματα για την πρόληψη του καρκίνου, την καταπολέμηση της χρήσης ναρκωτικών, την καταπολέμηση του AIDS και των άλλων μεταδοτικών νόσων, καθώς και τα προγράμματα επιμόρφωσης και ενημέρωσης σε θέματα προστασίας της υγείας. Ένα πρόσφατο σημείο αφετηρίας θα μπορούσε να είναι η συμμετοχή της ΕΖΕΣ στον σχετικό συμβουλευτικό μηχανισμό της ΕΕ, όπου αυτό κρίνεται σκόπιμο.

ΣΤ. Σε περισσότερο οριζόντια κατεύθυνση, η ΜΚΕ του ΕΟΧ θα επιθυμούσε την ενεργό συμμετοχή της ΕΖΕΣ στις δραστηριότητες που απορρέουν από και που δίνουν συνέχεια στη Λευκή Βίβλο για την κοινωνική πολιτική.